Udjus skrev historie på Fosshaugane mot FKH
Av Endre Romøren og Anders Halvorsen I det kampuret på Fosshaugane passerte 68 minutt i søndagens kamp mot FK Haugesund, passerte Kenneth Udjus Daniel Örlund sin rekord på 553 minutter fra 2010-sesongen. Den nye rekorden lyder nå på 558 minutter, og er rekord siden eliteserien fikk navnet Tippeligaen i 1991. - Rekorden betyr lite for meg. Det blir kanskje kjekt å tenke tilbake på senere en gang, men nå er jeg bare skuffet over at vi ikke fikk tre poeng, sier Udjus til VG Nett etter kampslutt. Historisk hører rekorden i toppdivisjonen til Vikings legendariske sisteskanse Erik Johannessen, på hele 672 minutter.Udjus sin lange periode uten baklengs sprakk i det kampuret viste 72. minutt, da en utboksing fra sisteskansen landet i bena til Alexander Søderlund, som kaldt bredsidet ballen i nettet fra 16-meteren. Fysj for en bane, ligner jo en potetåker! - Jeg fikk blokkert skuddet, men ballen landet deretter noe heldig hos Søderlund. Det var en bra prestasjon å sette den ned i hjørnet, mener Udjus. Sogndal tok ledelsen i det 10. minutt, da Malick Mane scoret sitt første mål for klubben etter overgangen fra Sandefjord i vinter. FKH-keeper Per Morten Kristiansen fikk hanskene på Ørjan Hopen sitt gode frispark i retning krysset fra 25 meter, men på returen var Mane våken og bredsidet 1-0 i nettet. Resten av omgangen hadde bortelaget mye av ballen, uten å sette rekord-Udjus på prøve. Sogndal fikk en gyllen sjanse til å øke ledelsen på en kontring tre minutt før pause, men målscorer Mane valgte å skyte fra vanskelig vinkel i steden for å slå til Henrik Furebotn og Ulrik Flo, som sto helt umarkerte på bakre stolpe.Etter pause skjedde det lite i Sogndal, helt til Søderlund ødela stemningen på Fosshaugane med sin utligning. Syv minutter senere spilte Eirik Bakke danske Tonny Brochmann alene med keeper, med FKH-Kristiansen var raskt ute og stoppet kantspilleren sitt forsøk. Sogndals svenske trener, Jonas Olsson, var skuffet over at hjemmelaget ikke klarte å avgjøre kampen. - Vi har bra kontroll, og da er det en nedtur å miste seieren med 18-19 minutter igjen å spille. Haugesund trykket oss bakpå, men de skapte forholdvis få sjanser mot forsvaret vårt, sier treneren. Svensken roste sin rekordkeeper etter kampslutt. - Kenneth (Udjus) viste igjen hvor viktig han er for oss. Han var litt syk før kampen i dag, men leverte likevel. Han er viktig både som keeper og person for denne klubben, skryter Olsson til VG Nett. Sogndal ligger nå på sjetteplass i eliteserien med seks poeng. FKH har ett poeng mindre, og ligger på åttendeplass.
(Sogndal - FK Haugesund 1-1) Ingen har siden 1991 holdt nullen lenger i eliteserien enn Sogndal-keeper Kenneth Udjus (28).